એકાદ ખુફિયા ટ્વિસ્ટને બાદ કરતાં ‘ADHM’ એવા ચવાયેલા બૉલીવુડિયન ટ્રૅક પરથી પસાર થાય છે જેને તમે બે વખત શાંતિથી ટ્રેલર જોઈને પણ કળી શકો. જે બાબત ખુફિયા રખાઈ છે એ પણ હડપ્પીયન સંસ્કૃતિના અવશેષો જેટલી જ પુરાણી છે. પરમેશ્વર ગોદરેજને તથા દેશદ્રોહનું પાપ ધોવા માટે સૈનિકોને અંજલિ આપવાથી શરૂ થતી આ ફિલ્મને જોકે સાવ માળિયે ચડાવી દેવા જેવી તો નથી જ. અનુષ્કા શર્મા અને રણબીર કપૂરની ઑન-સ્ક્રીન કેમિસ્ટ્રી અનુષ્કા-વિરાટની ઑફ-સ્ક્રીન કેમિસ્ટ્રી કરતાં પણ, ઓકે ચલો એના જેટલી જ નૅચરલ લાગે છે. એ બન્નેએ સાથે મળીને જે ધમાલ કરી છે એ ફિલ્મનો સૌથી એન્ટરટેઇનિંગ પાર્ટ છે. રણબીરના પપ્પા રિશી કપૂરના ‘ચાંદની’ના ગીત પર બન્નેનો ડાન્સ, ‘ઍન ઇવનિંગ ઇન પૅરિસ’, ‘તોહફા’નું ટાઇટલ-સૉન્ગ અને એનાં મ્યુઝિક, દોસ્તી મેં નો સૉરી નો થૅન્ક યુ કે પછી ‘કુછ કુછ હોતા હૈ’ના તુમ નહીં સમઝોગી ટાઇપના પોતાની અને બૉલીવુડની ફિલ્મોને સેલિબ્રેટ કરતી સીક્વન્સિસ પ્લસ ડાયલૉગ્સ અંદરથી એકદમ નૉસ્ટેલ્જિક કરી મૂકે છે. કોઈ ફિલ્મી રોમૅન્ટિક કૉમેડી નૉવેલ વાંચતા હોઈએ એ રીતે લડકા-લડકી મિલે, પ્રેમના ફણગા ફૂટે, ટિપિકલ બૉલીવુડિયા શાદી આવે અને ફિલ્મ ફટાફટ આગળ વધતી રહે. એ બધું જ ટિપિકલ ફિલ્મી ક્લિશે હોવા છતાં જોવાની મજા પડે. એમાં મધર તો ઇન્ડિયા હોતી હૈ, તુમ્હારી તો મિલ્ખા નિકલી, રાયતા હૂં, ફૈલ રહી હૂં જેવાં ક્રીએટિવ વનલાઇનર્સ પણ આવી જાય. મજાના આ મોજે દરિયામાં ઓટ ઇન્ટરવલની થોડી મિનિટો પછી આવવાનું શરૂ થાય છે.